section_heading: Klupski uspjesi
paragraph_text: Najveće uspjehe u svojoj povijesti HNK Rijeka je ostvarila u kup natjecanjima. 1978. godine "bijeli" osvajaju prvi trofej u svojoj povijesti, Kup maršala Tita. Rijeka je u beogradskoj završnici pogotkom Milana "Krlje" Radovića pobijedila Trepču i osvojila Kup. Na dočeku nogometašima u Rijeci bilo je više od šezdeset tisuća ljudi. Sezonu kasnije Rijeka je obranila naslov pobjednika Kupa, i to protiv Partizana. U prvoj utakmici na Kantridi pogocima Nikice Cukrova i Dragoljuba Bursaća Rijeka pobjeđuje 2:1. U drugoj utakmici u Beogradu bilo je 0:0, čime Riječani osvajaju svoj drugi kup za još jedno veliko slavlje u Rijeci. Rijeka je 1980. godine igrala četvrtzavršnicu Kupa pobjednika kupova protiv Juventusa. U prvom susretu na Kantridi rezultat je bio 0:0, a u uzvratu u Torinu je bilo 2:0 za Juventus. Za Juventus su u oba susreta igrala čak šestorica igrača, članova prve postave reprezentacije Italije koja je dvije godine kasnije osvojila naslov prvaka svijeta. U Kupu UEFA je najveći uspjeh Rijeka ostvarila 1984. godine pobjedom nad madridskim Realom od 3:1. U uzvratu u Madridu Rijeka je nakon bezočne krađe izgubila (gluhonijemom igraču Rijeke, Damiru Desnici je sudac dodijelio crveni karton zbog "neposlušnog" kretanja nakon što je sudac svirao zaleđe; uzaludno su Riječani pokazivali službenom osoblju medicinsku dokumentaciju), te je kraljevski klub prošao dalje. 1986. godine bijaše treća u Mitropa Kupu, pobjdom za 3:2 nad Sigma Olomouc.